Lav et referat af nedenstående tekst:

Tekst:
Endnu et nordjysk sogn er nu kommet over de tre grænser, der er fastsat for, hvornår der bliver foretaget en automatisk nedlukning. Derfor må sognet lukke ned. Det er Budolfi Sogn i Aalborg, der er blevet ramt af den automatiske sognenedlukning, da sognet nu lever op til alle tre kriterier. Det viser de seneste tal fra Statens Serum Institut . - Det er en rigtig ærgerlig situation, vi står i. At smittetallet stiger så meget er rigtig bekymrende, og vi bliver nødt til at få sat en stopper for det, fordi ellers kan det vare rigtig længe, inden vi er tilbage ved normale tilstande, siger Mads Duedahl (V), der er rådmand i Sundheds- og Kulturforvaltningen i Aalborg Kommune. Budolfi Sogn har et incidenstal på 804, 58 smittede den seneste uge og en positivprocent på 3,0. Dermed må sognet lukke ned fra søndag. Når et sogn nedlukkes, er det alle folke- og privatskoler, klubtilbud, ungdoms- og voksenuddannelsesinstitutioner samt lokaler, hvor der er kulturaktiviteter, og lokaler, hvor der er idræts-, fritids-, og foreningsaktiviteter, som skal lukkes. Det gælder i øvrigt også fitnesscentre. - Ved nedlukning af et sogn eller en kommune vil konkrete skoler, institutioner og lokaler og lokaliteter, som vurderes ikke at være i nærliggende fare for påvirkning af smitte, kunne genåbnes hurtigere. - Det kan for eksempel være, hvis institutioner omfattet af nedlukningen er beliggende i andre bysamfund uden særlig interaktion med det smitteramte område, og der har været iværksat en skærpet testindsats. Eller hvis smitten på anden måde vurderes at være afgrænset i sognet eller kommunen, oplyser Sundhedsministeriet. Borgmester undrer sig over nedlukningsregler Aalborg Kommunes borgmester ærgrer sig over søndagens nyhed om endnu en sognenedlukning. Han skriver på Facebook , at ikke mener, reglerne for automatiske nedlukninger giver mening i dette tilfælde, hvor blandt andet skoler og kulturinstitutioner i Budolfi Sogn må lukke. - Nu skal Budolfi Sogn lukke, og uddannelsesinstitutioner, foreninger og kulturinstitutioner må lukke. Det betyder for eksempel at du ikke kan gå på historisk museum, men der er ikke lovhjemmel til at lukke Jomfru Ane Gade, hvor Styrelsen for Patientsikkerhed ved, at en stor del af smittespredningen sker. Det, synes jeg, er temmelig frusterende og svært at forstå. Giv os et større lokalt råderum til at begrænse smitten. Hvis man skal lukke ned, ville jeg ønske, at man kiggede på, hvor det vil gøre en forskel, skriver Thomas Kastrup-Larsen (S). I øjeblikket er Vor Frelsers Sogn i Aalborg også lukket ned. Det sogn har været lukket ned siden 24. maj. En automatisk sognenedlukning gælder i mindst en uge. På billedet kan du se, hvilket område Budolfi Sogn strækker sig over:

Referat:
Budolfi Sogn i Aalborg er blevet ramt af den automatiske sognenedlukning, da sognet nu lever op til alle tre fastsatte kriterier.